‘সোনালি দিন’ কি শেষ? শুক্রবার শপথগ্রহণ মঞ্চ থেকে নবান্ন— সর্বত্রই এই জল্পনা। 
রাজপাটে দ্বিতীয়বার ক্ষমতাসীন মমতা বন্দ্যোপাধ্যায়। তবে ছায়াসঙ্গী সোনালি গুহকে এবারে ‘রিজার্ভ বেঞ্চে’ বসিয়ে রাখলেন তিনি। রাজ্য বিধানসভার ডেপুটি স্পিকার পদে সোনালির জায়গায় প্রাক্তন মন্ত্রী হায়দর আজিজ সইফিকে নিয়ে এলেন তৃণমূলনেত্রী। পদহীন হয়ে গেলেন সোনালি।
ফল প্রকাশের পর থেকে দলনেত্রীর সঙ্গে কোনও কথা না-হওয়ার মধ্যেই বার্তা ছিল। এদিন শপথগ্রহণের মঞ্চে সেই বার্তাই প্রমাণিত হল। মন্ত্রিত্ব তো নয়ই, সোনালিকে তাঁর পুরনো পদ থেকেই সরিয়ে দিলেন মমতা। মন্ত্রিসভায় এবার যে সোনালি নেই, বৃহস্পতিবার দলনেত্রীর সাংবাদিক বৈঠকেই স্পষ্ট ছিল। তবে তখনও আশা ছিল, ডেপুটি স্পিকার পদে থেকে যেতে পারেন তিনি। কিন্তু রাতেই সইফিকে ওই পদের দায়িত্ব নেওয়ার কথা বলা হয়। দিনের শেষে সোনালিও বুঝে যান, আগামী বিধানসভায় তাঁর দায়িত্ব কী হতে চলেছে। তিনি কি দুঃখিত? জবাবে সেই ‘আনুগত্য’ই শোনা গেল সোনালির গলায়। বললেন, ‘‘দিদি যা ভাল বুঝেছেন, করেছেন। দিদি যা চাইবেন, তা-ই করব।’’
বিরোধীপক্ষে থাকাকালীন জঙ্গি-নেত্রী হিসাবেই দলে ‘সুখ্যাতি’ ছিল। কিন্তু ক্ষমতায় আসার পর তাঁর সেই অভ্যাসই তৃণমূলের বিড়ম্বনার কারণ হয়েছে একাধিকবার। অন্যেরা তো বটেই, স্বয়ং মমতাও সতর্ক করেছেন তাঁকে। কিন্তু তাতেও ‘শান্ত’ হননি সোনালি। এবার তাঁর প্রার্থীপদ নিয়েই জলঘোলা শুরু হয়েছিল দলের মধ্যে। দীর্ঘদিনের সঙ্গী সোনালিকে ‘টিকিট’ দিলেও একই সঙ্গে তাঁকে একগুচ্ছ পরামর্শও দিয়েছিলেন। তবে জিতলেও সোনালিকে আগের জায়গা দিলেন না মমতা। অনেকের মতে, দলনেত্রীর প্রতি সীমাহীন আনুগত্য থাকলেও সেটাই যে ‘প্রতিদান’ পাওয়ার একমাত্র যোগ্যতা নয়, সোনালিকে ছেঁটে সেই বার্তাও দিলেন প্রশাসক মমতা। 
মন্ত্রিসভায় এবারেও জায়গা হয়নি চারবারের বিধায়ক তাপস রায় এবং তিনবারের বিধায়ক তমোনাশ ঘোষের। মন্ত্রিসভা তো নয়ই— বিধানসভায় সরকারি দলের গুরুত্বপূর্ণও পদেও আনা হয়নি তাঁদের। পরিষদীয় কাজকর্মে আগ্রহী তাপস মমতার বিদায়ী মন্ত্রিসভায় পরিষদীয় দফতরেরই পরিষদীয় সচিব মনোনীত হয়েছিলেন। কিন্তু আইনি আপত্তিতে সেই পদই বাতিল হয়ে গিয়েছিল। এবার সরকারপক্ষের মুখ্য সচেতক শোভনদেব চট্টোপাধ্যায় মন্ত্রিসভায় যাওয়ায় এই পদে তাপসের নাম নিয়ে জল্পনা ছিল। কিন্তু বৃহস্পতিবার রাতেই দলের আরেক প্রবীণ বিধায়ক নির্মল ঘোষকে এই পদের দায়িত্ব দেওয়ার কথা জানিয়ে দেন দলনেত্রী।